《明水寺》
宋代·谢逸

城西三十里，山林深且杳。群峰如连环，缘崖一径小。

土润禾稼重，地僻居民少。老桂耸亭亭，乔松高矫矫。

幽露泣溪毛，清风摇绿筱。朝来爽气浮，轻烟横木杪。

日暖天清明，野雉鸣有鷕。石涧嗽寒泉，泠泠泻幽沼。

嵯峨双石门，屡经樵火燎。祇园焕觚棱，十雉周墙缭。

扫地炷妙香，房栊深窈窕。嗟予嵚崎人，平生百忧扰。

好古嗜简编，僻性乐鱼鸟。每逢山水佳，耳听眸子瞭。

况同佳士游，意气溢云表。望远视眈眈，临危忧悄悄。

险韵吟竞病，怪语作危了。华鲸吼脩廊，僧窗曙迷晓。

炊黍馔来牟，土芝杂荓蓼。他时子来归，伐木芟萝茑。

考室山之阳，高明远隘湫。第恐恋君恩，紫禁烟花绕。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。